Selma Ottilia Livisa Lagerlöf (* 20 November 1858 – † 16 Maart 1940) was ’n Sweedse skryfster. Sy was die eerste vrou wat die Nobelprys vir Letterkunde gewen het (1909) en het bekendheid verwerf vir haar kinderboek Nils Holgerssons underbara resa genom Sverige. Lagerlöf is gebore in Mårbacka (’n landgoed nou in Sunne-munisipaliteit) in wes-Swede, as die vierde kind van luitenant Erik Gustaf Lagerlöf en sy vrou Louise Wallroth. Sy het met geboorte ’n heupbesering gehad en ’n siekte as kind het haar lam gelaat in albei bene maar sy het later daarvan herstel. Sy was ’n stil kind met ’n ernstige stemming en het ’n besondere voorliefde vir lees gehad. Haar ontwikkeling is ’n ernstige knou toegedien toe die landgoed verkoop is na haar vader se siekbed in 1884. Lagerlöf het gewerk as onderwyseres aan ’n hoërskool vir meisies in Landskrona van 1885 tot 1895 terwyl sy haar storievertelvaardighede geslyp het met ’n besondere fokus op die legendes wat sy as kind geleer het. Deur haar studies aan die Koninklike Vroulike Opleidingsakademie in Stockholm, het Lagerlöf gereageer teen die realisme van kontemporêre Sweedse skrywers soos August Strindberg.